ཆབ་སྲིད་བཙོན་པ་གྲགས་ཅན་སྤྲུལ་སྐུ་བསྟན་འཛིན་བདེ་ལེགས་རིན་པོ་ཆེ་ཕྱི་ཟླ་༧ཚེས་༡༢ཉིན་རྒྱ་གཞུང་གི་བཙོན་ཁང་དུ་སྐུ་གཤེགས་པའི་གནས་ཚུལ་དེ་ནི།བོད་དོན་ཐོག་ནས་བཤད་ན་ཧ་ཅང་ཡིད་སྐྱོ་དགོས་པ་ཞིག་ཏུ་གྱུར་ཡོད།སྤྲུལ་སྐུ་བསྟན་འཛིན་བདེ་ལེགས་རིན་པོ་ཆེ་ནི་ནང་པའི་དགེ་སྦྱོང་ཆེན་པོ་ཞིག་ཡིན་པ་དང།དུས་རྒྱུན་གྱི་དགོངས་པ་བཞེས་སྟངས་སོགས་ཕྱོགས་གང་ཐད་ནས་བལྟས་ཀྱང།འབར་གས་ཀྱི་དོན་རྐྱེན་བཟོ་མི་སྲིད་པ་མ་ཟད།ད་བར་ཁས་ལེན་ཡང་གཏན་ནས་གནང་མེད།ཁོང་གིས་གཙོ་བོ་བོད་ཀྱི་ཆོས་དང་གནས་རིག་གནས་རྒྱུན་འཛིན་དང།སྤྱི་ཚོགས་ནང་ཡ་རབས་སྤྱོད་བཟང་དང་འབྲེལ་བའི་སློབ་གསོའི་ཐོག་ཐུགས་འགན་ཆེན་པོ་བཞེས་ཡོད།རྗེ་འདི་ཉིད་སྤྱི་ཚོགས་ནང་ཤུགས་རྐྱེན་ཧ་ཅང་ཆེ་བར་བརྟེན་རྒྱ་གཞུང་གིས་ཁོང་ལ་དོགས་པ་བྱས་ནས་དུས་རྒྱུན་དུ་དོན་མེད་ཁག་དཀྲི་དང་གཞི་མེད་སྐུར་འདེབས་སྣ་ཚོགས་བྱས་ཤིང།མཐར་འཛིན་བཟུང་བཙོན་འཇུག་གིས་མནར་གཅོད་ཚད་ལས་བརྒལ་བ་བཏང་ནས་རྐྱེན་ལམ་གྱུར་པའི་གནས་ཚུལ་ཐབས་སྐྱོ་པོ་འདི་ཉིད་བྱུང་བ་རེད།